google/wiki40b huggingface dataset:
Λατινικόν

Με τον όρο Λατινικόν ορίζονταν τα μισθοφορικά στρατεύματα της Βυζαντινής Αυτορκατορίας, τα οποία προέρχονταν από περιοχές της Δυτικής Ευρώπης, όπως η Γαλλία, Αγγλία, η Καστίλη και η Καταλωνία.

Ιστορία του Λατινικού

Μισθοφορικά στρατεύματα, κατά κύριο λόγο, εξοπλισμένα με βαρύ αλυσιδωτό θώρακα και αποτελούσαν εξαίρετο στρατιωτικό σώμα, σε τέτοιο βαθμό, μάλιστα, που έλαβαν σχετικό έπαινο της Άννας Κομνηνής, κόρης του αυτοκράτορα Αλέξιου Α΄ Κομνηνού, η οποία έγραφε, χαρακτηριστικά, ότι η στρατιωτική ικανότητα του Λατινικού ήταν τέτοια που "εφόσον το επιθυμούσαν μπορούσαν να επιτεθούν στα τείχη της Βαβυλώνας".
Ήσαν μισθοφόροι έως έναν βαθμό, ο αριθμός των οποίων, σαφώς, ποίκιλλε, ωστόσο ήτανε πάντοτε υψηλός, ώστε να χρειάζεται η παρουσία ενός Μέγα Κοντόσταυλου ο οποίος διατελούσε και διοικητής του στρατιωτικού αυτού σώματος.
Επιπλέον, αριθμός των μελών του Λατινικού προσέφεραν τις στρατιωτικές τους υπηρεσίες ως μισθοφόροι στη διάρκεια όλης τους της ζωής στη Βυζαντινή Αυτοκρατορία και τον αυτοκράτορα, ενώ αρκετοί εξ αυτών έπειτα από ορισμένη χρονική περίοδο εισέρχονταν στο κυρίως βυζαντινό στρατό.
Ορισμένοι, μάλιστα, προχωρούσαν στην αγορά γαιών και εγκαθίσταντο μόνιμα στα εδάφη της Αυτοκρατορίας, αρχίζοντας, σταδιακά, να αποτελούν μέλη της βυζαντινής κοινωνίας.
Τα μέλη του Λατινικού, τα οποία ήσαν μισθοφόροι υψηλού επιπέδου, δεν αποτελούσαν μέλη ενός μονάχα τύπου στρατιωτικού σώματος.
Σε κάθε περίπτωση, ήσαν όλοι τους Δυτικοί φεουδαρχικοί ιππότες, οι οποίοι συνήθιζαν να πολεμούν πεζοί ως βαρύ πεζικό οπλισμένο με σπάθα ή ως ιππείς. Τα μέλη του Λατινικού ήσαν πράγματι μισθοφόροι, ωστόσο η στρατιωτική τους εξειδίκευση ήταν το ιππικό και το βαρύ πεζικό.
Θεόδωρος Τριποτσέρης

Σταδιοδρομία σε συλλόγους

Ξεκίνησε να παίζει ποδόσφαιρο στις ακαδημίες του Παναθηναϊκού το 2004. Στη συνέχεια, έπαιξε για την Ανόρθωση, τον Λεβαδειακό, την ΑΕΛ, τη Δόξα Δράμας, την Καβάλα και τον ΟΦΗ. 
 Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Διεθνής σταδιοδρομία

Έχει αγωνιστεί στις Εθνικές Νέων (3 συμ.) και Ελπίδων (7 συμ., 1 γκολ) της Ελλάδας.
Γερμανικό πρωτάθλημα ποδοσφαίρου ανδρών 2003-2004

Το Γερμανικό πρωτάθλημα ποδοσφαίρου ανδρών της περιόδου 2003-2004 ήταν το 41ο από την καθιέρωση της Μπουντεσλίγκα. Πρωταθλήτρια αναδείχθηκε η Βέρντερ Βρέμης, για 4η φορά στην ιστορία της. Ταυτόχρονα κατέκτησε και το Κύπελλο Γερμανίας, πετυχαίνοντας το νταμπλ. Πρώτος σκόρερ αναδείχθηκε ο Άιλτον της Βέρντερ Βρέμης, με 28 γκολ.
Φρειδερίκος διάδοχος της Δανίας και Νορβηγίας

Βιογραφία

Ήταν ο δευτερότοκος γιος του Φρειδερίκου Ε΄ της Δανίας και της Τζουλιάνας-Μαρίας των Γουέλφων, κόρης του Φερδινάνδου-Αλβέρτου Β΄ δούκα του Μπράουνσβαϊκ-Βολφενμπύτελ.
Γεννήθηκε στο ανάκτορο Χρίστιανσμπορκ της Κοπεγχάγης και σε ηλικία 3 ετών εξελέγη βοηθός επίσκοπος της Λυβέκης. Αυτό σήμαινε ότι θα διαδεχόταν τον τότε επίσκοπο Φρειδερίκο-Αύγουστο, αλλά αυτό τελικά δεν έγινε.
Ο μεγαλύτερος, ετεροθαλής αδελφός του, o Χριστιανός Ζ΄ υπέφερε από σοβαρή διανοητική ασθένεια. Όταν αυτός διαζεύχθηκε τη σύζυγό του Καρολίνα-Ματίλντα των Γουέλφων-Αννοβέρου, ο Φρειδερίκος ορίστηκε αντιβασιλιάς το 1772, αν και 18 ετών. Η εξουσία του ήταν ονομαστική, καθώς την εξουσία ασκούσαν η μητέρα του Γιουλιάνα και ο υπουργός Όβε Χου-Γκουλμπέρ. Το 1784 ο γιος του Χριστιανού Ζ΄, ο Φρειδερίκος ΣΤ΄ έκανε πραξικόπημα και ανέλαβε την εξουσία.
Μετά από αυτό ο διάδοχος δεν είχε επιρροή στην Αυλή. Το 1794 το ανάκτορο Χρίστιανσμπορκ καταστράφηκε από πυρκαγιά και ο Φρειδερίκος μεταφέρθηκε στο ανάκτορο Αμαλίενμπορκ. Αμέσως μετά απεβίωσε η σύζυγός του Σοφία-Φρειδερίκη και το 1805 ετελεύτησε και ο ίδιος σε ηλικία 52 ετών. Το 1839 απεβίωσε ο Φρειδερίκος ΣΤ΄ και τον διαδέχθηκε ο γιος του διαδόχου, ο Χριστιανός Η΄.

Στη Λογοτεχνία

Το 1969 στο ιστορικό μυθιστόρημα Η χαμένη βασίλισσα η συγγραφέας Νόρα Λοφτ περιγράφει την τραγική ζωή της Καρολίνας-Ματίλντας δίπλα στον ανισόρροπο σύζυγό της Χριστιανό Ζ΄. Η βασίλισσα κάνει εραστή τον Γιόχαν-Φρήντριχ Στρούνζε. Η συγγραφέας περιγράφει ότι ο Φρειδερίκος ήταν ερωτευμένος με τη βασίλισσα και ζήλευε τον Στρούνζε, κάτι όμως που δεν αναφέρεται στις πηγές.
Αυστριακή κουζίνα

Αυστριακή κουζίνα χαρακτηρίζεται το τοπικό ύφος μαγειρικής των κατοίκων της Αυστρίας. Έχει δεχθεί επιρροές από ολόκληρη την πρώην Αυστροουγγρική Αυτοκρατορία, καθώς και από την Ιταλία, τη Γερμανία και τα Βαλκάνια. Συχνά η αυστριακή κουζίνα συνδέεται με τη βιεννέζικη κουζίνα, με την οποία διαφέρει σημαντικά.

Γεύματα

Το πρωινό, ηπειρωτικού τύπου, αποτελείται συνήθως από ψωμί κάιζερ, μαρμελάδα ή αλλαντικά και τυριά, καφέ, τσάι ή χυμό. Το μεσημεριανό γεύμα είναι παραδοσιακά το κύριο γεύμα της ημέρας, ωστόσο στη σύγχρονη εποχή πολλοί πλέον λαμβάνουν το κύριο γεύμα το βράδυ, εξαιτίας της εργασίας κατά την ημέρα. Ένα πρόγευμα ή πρόδειπνο αποτελούμενο από μια φέτα ψωμί με τυρί ή ζαμπόν αναφέρεται ως «Γιάουζε», ενώ μια άλλη εκδοχή του είναι το «Μπρετλγιάουζε».

Κρέας

Τα πιο δημοφιλή κρέατα στην Αυστρία είναι το βόειο κρέας, το χοιρινό, το κοτόπουλο, η γαλοπούλα και η χήνα. Οι διάσημες βιεννέζικες σνίτσελ γίνονται παραδοσιακά από μοσχαρίσιο κρέας. Το χοιρινό χρησιμοποιείται εκτενώς, με πολλά πιάτα να χρησιμοποιούν μέρη όπως τα εντόσθια, το ρύγχος και τα ποδαράκια.
Οι Αυστριακοί κρεοπώλες χρησιμοποιούν μια σειρά από ειδικά κομμάτια κρέατος, όπως το Τάφελσπιτς  (από βόειο κρέας) και το Φλεντερμάους  (από χοιρινό κρέας), κατάλληλα για μαγείρεμα στον ατμό, ψήσιμο στη σχάρα ή τηγάνισμα σε μαρινάδα.
Η αυστριακή κουζίνα έχει μια ποικιλία από λουκάνικα, όπως το «Φρανκφούρτερ», το «Καρνιόλας», το «Ντεμπρετσίνερ», το «Μπούρενβουρστ» και το πράσινο λουκάνικο. Τα πράσινα λουκάνικα ξηραίνονται στον αέρα και καταναλώνονται βραστά. Το μπέικον στην Αυστρία ονομάζεται «σπεκ» και μπορεί να καπνιστό, ωμό, αλατισμένο, καρυκευμένο κλπ. Μπέικον χρησιμοποιείται σε πολλές παραδοσιακές συνταγές ως αλμυρό μπαχαρικό. Το Λεμπερκάσε είναι ένα ρολό από παστό βοδινό, χοιρινό, μπέικον, που όμως δεν περιέχει ούτε ήπαρ, ούτε τυρί. Το Βανιλεροστμπράτεν είναι ένα μοσχαρίσιο κρέας που παρασκευάζεται με πολύ σκόρδο.
Δικαιώματα ΛΟΑΤ στην Ινδία

Η ομοφυλοφιλία στην Ινδία θεωρείται ταμπού τόσο από τον λαό όσο και από την κυβέρνηση. Αυτό εξηγείται και από το γεγονός ότι η ομοφυλοφιλία δεν συζητείται ανοιχτά. Η ομοφυλοφιλία πλέον δεν είναι παράνομη,μέχρι το 2018 όπου το η νομοθετική διάταξη κατά του αφύσικου σεξ και της σοδομίας, κάτω από την παράγραφο 337 του Ινδικού Ποινικού Κώδικα καταργήθηκε . Μερικές αντιλήψεις του Ινδουισμού και του Ισλαμισμού, που είναι οι δύο μεγαλύτερες θρησκείες της Ινδίας, καταδικάζουν έντονα την ομοφυλοφιλία.

Νόμοι

Οι ομοφυλοφιλικές σχέσεις ήταν  παράνομες στην Ινδία κάτω από έναν νόμο της Βρετανικής Εποχής που χρονολογείται το 1860, ο νόμος βρισκόταν στην παράγραφο 337 στον Ινδικό Ποινικό Κώδικα που καταδικάζει τη σαρκική επαφή ενάντια στην προσταγή της φύσης. Αφού αυτό ήταν πολύ αόριστο έχει χρησιμοποιηθεί για πρωκτική επαφή, σοδομία κτλ. Η τιμωρία ξεκινούσε από δέκα χρόνια φυλάκισης και έφτανε εώς και ισόβια κάθειρξη.
Η σχετική παράγραφος έλεγε:
Οιοσδήποτε εθελοντικά έχει σαρκική επαφή ενάντια στην προσταγή της φύσης με οποιονδήποτε άντρα, γυναίκα ή ζώο, θα καταδικαστεί σε ισόβια φυλάκιση ή με φυλάκιση για περίοδο που μπορεί να αγγίξει και τα δέκα χρόνια και μπορεί να υποστεί και πρόστιμο

Αναγνώριση ομοφυλόφιλων  ζευγαριών

Δεν υπάρχει νομική αναγνώριση των ομοφυλόφιλων ζευγαριών κάτω από τον Ινδικό νόμο. Σε μια επίσκεψη του Καναδού πρωθυπουργού στην Ινδία ο Ινδός πρωθυπουργός ρωτήθηκε από δημοσιογράφο για το πως αισθάνεται για τον νόμο που επιτρέπει τον γάμο μεταξύ ομοφυλόφιλων ζευγαριών στον Καναδά, ο Ινδός πρωθυπουργός απάντησε ``δεν θα υπήρχε ιδιαίτερη εκτίμηση αυτού του νόμου στην Ινδία`` και συνέχισε μιλώντας για το πόσο πολιτισμικά διαφορετικές είναι αυτές οι δύο χώρες.
Παγκόσμιο Κύπελλο Ποδοσφαίρου Ενόπλων 2003

Το Παγκόσμιο Κύπελλο Ποδοσφαίρου Ενόπλων (ΣΙΣΜ) 2003 (τελική φάση) διεξήχθη στην Κατάνια της Ιταλίας, από 2 ως 11 Δεκεμβρίου 2003, στο πλαίσιο των Παγκόσμιων Στρατιωτικών Αγώνων με συμμετοχή 6 χωρών. Νικήτρια αναδείχθηκε η Βόρεια Κορέα, η οποία στον τελικό νίκησε την Αίγυπτο.

Σύστημα διεξαγωγής

Οι δύο πρώτες ομάδες κάθε ομίλου προκρίθηκαν στην ημιτελική φάση, όπου η πρώτη ομάδα του ενός ομίλου αντιμετώπισε την δεύτερη ομάδα του άλλου. Στους ομίλους ίσχυσε η βαθμολογία 3-1-0 αλλά στα ισόπαλα παιχνίδια υπήρχε η διαδικασία των πέναλτι (χωρίς παράταση), το αποτέλεσμα των οποίων ίσχυε μόνο σε περίπτωση ισοβαθμίας των δύο ομάδων. Οι νικήτριες των δύο ημιτελικών αγωνίστηκαν στον τελικό και οι ηττημένες για την 3η θέση.
Μισέλ Σερβελίνι

Καριέρα

Ξεκίνησε την επαγγελματική του καριέρα από την A.C. Rimini το 2006. Στη συνέχεια αγωνίστηκε στη Saint Ermete Calcio και από το 2007 στην Γιουβένες Ντογκάνα.
Κηφισός (Βοιωτικός)

Γεωγραφικά στοιχεία

Οι κύριες πηγές του Κηφισού βρίσκονται στους βόρειους πρόποδες του Παρνασσού ανάμεσα στα χωριά Πολύδροσος και Λιλαία. Στη συνέχεια ο ποταμός διαρρέει μία εύφορη κοιλάδα ανάμεσα στα όρη Καλλίδρομο και Παρνασσό. Στην περιοχή της Κωπαΐδας διακλαδίζεται σε κανάλια για την άρδευση του κάμπου. Το κύριο τμήμα του διαρρέει τη δυτική πλευρά της Κωπαΐδας και καταλήγει στην λίμνη Υλίκη. Οι εκβολές του Κηφισού στην λίμνη Υλίκη προέκυψαν μετά τα αποστραγγιστικά έργα που πραγματοποιήθηκαν κατά τον 19ο αιώνα στην λίμνη Κωπαΐδα. Μέχρι τότε ο Κηφισός χυνόταν στην Κωπαΐδα η οποία κατά την αρχαιότητα αναφερόταν και ως Κηφισσίς Λίμνη.

Παραπόταμοι του Κηφισού

Σημαντικότεροι παραπόταμοι του Κηφισού είναι οι ποταμοί Κανιανίτης και Αποστολιάς που πηγάζουν μεταξύ Γκιώνας και Οίτης, ο πρώτος κοντά στο χωριό Καστέλλια και ο δεύτερος κοντά στο χωριό Αποστολιάς. Οι δύο ποταμοί διαρρέουν τον κάμπο της Γραβιάς και συμβάλλουν στον Κηφισό λίγο ανατολικότερα του χωριού Πολύδροσος. Άλλος σημαντικός παραπόταμος είναι ο χείμαρρος που προέρχεται από την περιοχή του χωριού Δαύλεια και ονομάζεται Μαυρονέρι, όπως ονομαζόταν παλαιότερα και ο Κηφισός. Νοτιότερα σημαντικός παραπόταμος είναι ο Μακρισαίος, που σχηματίζεται βόρεια της Λιβαδειάς και καταλήγει στον Κηφισό κοντά στο χωριό Άγιος Σπυρίδωνας. Ο Μακρισαίος δέχεται επίσης τα νερά του ποταμού Έρκυνα που πηγάζει από την Λιβαδειά. Άλλα μικρότερα ρεύματα που ενώνονται με τον Κηφισό είναι οι χείμαρροι:  Λιβαδόρραχη, Ξηρόρεμα, Παλιαμπελόρρεμα, Αγοριανίτης, Μηλόρεμα, Κεραμιδίου, Μέλανα  και  Πλατανιάς, τα περισσότερα απ' τα οποία πηγάζουν από τον Παρνασσό.
495 Ευλαλία

Φυσικά χαρακτηριστικά

Η μέση διάμετρος της Ευλαλίας εκτιμάται σε 38,9 χιλιόμετρα (από δεδομένα του IRAS), ενώ η μάζα της σε 61,4 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι Xc, ενώ το άλβεδό της είναι 0,057 (από δεδομένα του IRAS). Η Ευλαλία περιστρέφεται γύρω από τον εαυτό της μία φορά κάθε 29 ώρες και 12 λεπτά, μία πολύ αργή περιστροφή για αστεροειδή. Η μέση θερμοκρασία στην επιφάνειά της εκτιμάται σε 95 περίπου βαθμούς Κελσίου κάτω από το μηδέν.
Τραϊανός Νάλλης

Βιογραφικά στοιχεία

Ο Τραϊανός Νάλλης του Δημητρίου γεννήθηκε το 1874 στη Γραδέσνιτσα Μοριχόβου. Κατάγονταν από παλιά και επιφανή οικογένεια της Γραδέσνιτσας. Μεγάλωσε στο Μοναστήρι, όπου είχε καταφύγει η οικογένειά του για λόγους ασφαλείας. Ο αδελφός του Σταύρος ήταν ένας από τους τρεις ιδρυτές της Εσωτερικής Οργάνωσης Μοναστηρίου το 1904. Ο Τραϊανός Νάλλης ήταν πρόκριτος στο Μοναστήρι και εκλέχτηκε το 1908 βουλευτής (αντιπρόσωπος της Ελληνικής κοινότητας) του καζά Μοναστηρίου στην Οθωμανική εθνοσυνέλευση, μετά το κίνημα των Νεότουρκων με το κόμμα Φιλελεύθερη Ένωση που ήταν ένα από τα δύο μεγάλα κόμματα και πρόσκεινταν στους Νεότουρκους. Η εκλογή του ήταν τεράστια επιτυχία για τον Ελληνισμό της περιοχής, καθώς η προεκλογική περίοδος χαρακτηρίστηκε από πρωτοφανή βία, και τις μέρες των εκλογών οι Νεότουρκοι έσκιζαν τα ψηφοδέλτια και τους εκλογικούς καταλόγους προκειμένου να ψηφίσουν όσοι το δυνατόν λιγότεροι Έλληνες. Ο Τραϊανός Νάλλης ήταν ο ένας από τους τρεις Έλληνες βουλευτές που εκλέχτηκαν στο βιλαέτι Μοναστηρίου και επανεκλέχτηκε στις εκλογές του 1912.
Κυβέρνηση της Καταλονίας

Ιστορία

Ο θεσμός της Κυβέρνησης της Καταλωνίας είναι αποτέλεσμα της εξέλιξης του μεσαιωνικού θεσμού των Corts Reials, του κοινοβουλίου που από την εποχή του Ιάκωβου Α' (1208-1276) συγκεντρωνόταν μετά από έκκληση του βασιλιά και όπου αντιπροσωπεύονταν οι τρεις κοινωνικές ομάδες του κάθε ομόσπονδου μέρους του Στέμματος της Αραγώνας, οι ευγενείς, οι κληρικοί και οι εκπρόσωποι των συντεχνιών των βασιλικών πόλεων.
Το πρώτο μεγάλο βήμα προς την ίδρυση της Ζενεραλιτάτ πραγματοποιήθηκε στο Κοινοβούλιο του Μονθόν το 1289, με τον ορισμό μιας Diputació del General, προσωρινής επιτροπής που είχε ως στόχο την είσπραξη του χρηματικού ποσού που αποδίδονταν στον βασιλιά από τις τρεις κοινωνικές ομάδες. Ωστόσο, στον πόλεμο εναντίον της Καστίλης, που διήρκεσε μεταξύ 1356-1375 κι έμεινε γνωστός και ως «Πόλεμος των Δύο Πέτρων», οι αυξημένες ανάγκες του βασιλιά Πέτρου Δ’ τον ανάγκασαν να αποδεχθεί ένα μεγάλο δάνειο από τις τρεις τάξεις του Πριγκιπάτου, οι οποίες σταδιακά καθιέρωσαν την προσωρινή επιτροπή, με αρχικό σκοπό τον έλεγχο του βασιλικού χρέους. Ηγέτης της διαρκούς πλέον επιτροπής (που επικράτησε να λέγεται Generalitat αντί για Diputació del General) και πρόεδρός της θεωρείτο ο αντιπρόσωπος των κληρικών.
Με την δυναστική αλλαγή και την άνοδο του Φερδινάνδου της Αντεκέρα της δυναστείας των Τραστάμαρα στην εξουσία, τα δικαιώματα της Ζενεραλιτάτ επισφραγίστηκαν με μία ακόμη μεγαλύτερη αυτονομία. Πλέον ο θεσμός αυτός ανέλαβε ουσιώδεις εξουσίες στην Καταλωνία, βασισμένος στο παραδοσιακό καταλανικό δίκαιο, του οποίο η πρώτη συλλογή έγινε μετά από διαταγή του ίδιου του Φερδινάνδου. Οι αυξημένες δικαιοδοσίες της Ζενεραλιτάτ την έφεραν στο σημείο να κηρύξει τον πόλεμο εναντίον του βασιλιά Ιωάννη Β’ το 1462, προκαλώντας τον Καταλανικό Εμφύλιο Πόλεμο.
Οι επόμενοι αιώνες είδαν την Καταλωνία να περνά στο παρασκήνιο της Ισπανικής Μοναρχίας και την Ζενεραλιτάτ να συνεχίζει την ύπαρξή της ως κύριο όργανο διακυβέρνησης της Καταλωνίας, μέχρι την διάλυσή της το 1714 από τον Φίλιππο Ε’ και την επιβολή των νόμων της Καστίλης στο σύνολο της των εδαφών της τότε Ισπανίας.

Νεότερα χρόνια

Η σύσταση της Κοινοπολιτείας της Καταλωνίας, του πρώτου κρατικού θεσμού που αναγνώριζε την Καταλωνία ως διακριτό σώμα στα πλαίσια της Ισπανίας μετά την διάλυση της Ζενεραλιτάτ υπήρξε ο πρόδρομος της νέας Ζενεραλιτάτ, που ανασυστάθηκε το 1931, στα πλαίσια της Β’ Ισπανικής Δημοκρατίας. Ωστόσο, η ανακήρυξη του Καταλανικού Κράτους από τον Λιουίς Κονπάνς τρία χρόνια μετά την έθεσε εκ νέου εκτός νόμου, για να επανέλθει στιγμιαία κάτω από την κυβέρνηση του Λαϊκού Μετώπου και να καταργηθεί από τον νικητή του Ισπανικού Εμφυλίου, στρατηγό Φράνκο. Τέλος, με την επαναφορά της δημοκρατίας στην Ισπανία, η Ζενεραλιτάτ καθιερώθηκε ως ο κύριος θεσμός περιφερειακής αυτοδιοίκησης της Αυτοδιοικούμενης Περιφέρειας της Καταλωνίας.
Σημαία του Ανατολικού Τιμόρ

Η σημαία του Timor-Leste (όπως λέγεται αλλιώς το Ανατολικό Τιμόρ) υιοθετήθηκε στις 20 Μαΐου του 2002 και είναι ίδια με αυτήν του 1975. Είναι ορθογώνια και αποτελείται από δύο ισοσκελή τρίγωνα, οι βάσεις των οποίων συμπίπτουν. Το ένα τρίγωνο είναι μαύρο με το ύψος του να είναι το μισό του μήκους της σημαίας. Στο κέντρο του μαύρου τριγώνου βρίσκεται ένα πεντάκτινο αστέρι χρώματος λευκού, το οποίο συμβολίζει το φως που καθοδηγεί. Μία από τις άκρες του λευκού αστεριού είναι στραμμένη προς την αριστερή άκρη της σημαίας. Το κίτρινο τρίγωνο αντιπροσωπεύει τα ίχνη της αποικιοκρατίας στην ιστορία της χώρας και το μαύρο τρίγωνο το σκοταδισμό, ο οποίος είναι απαραίτητο να ξεπεραστεί. Το κόκκινο φόντο της σημαίας συμβολίζει τον αγώνα για την εθνική απελευθέρωση και το λευκό αστέρι την ειρήνη. Το άσπρο αστέρι έχει μία από τις ακτίνες του στραμμένη προς το αριστερό άκρο της σημαίας. Η χώρα έχει Σύνταγμα από τις 22 Μαρτίου 2002.

Άλλες σημαίες

Μια διαφορετική σημαία προτάθηκε από τους εκπροσώπους των τιμορέζικων πολιτικών κομμάτων και οργανώσεων στη διάρκεια της πρώτης Εθνικής Συνέλευσης των κατοίκων του Ανατολικού Τιμόρ, η οποία διεξήχθη τον Απρίλιο του 1998 στην Πορτογαλία. Αρχικά η σημαία εκείνη ήταν η σημαία του CNRT (Εθνικό Συμβούλιο Αντίστασης των κατοίκων του Ανατολικού Τιμόρ, στα πορτογαλικά: Conselho Nacional de Resistência Timorense). Εξαιτίας της δημοφιλίας του CNRT οι συμμετέχοντες στη συνέλευση συμφώνησαν να υιοθετήσουν τη σημαία τους ως προσωρινή σημαία του Ανατολικού Τιμόρ. Αντικαταστάθηκε το 2002, με το προηγούμενο σχέδιο του 1975.
Etalbond

Εφαρμογές

Το etalbond χρησιμοποιείται κυρίως για επικαλύψεις κτιρίων εξωτερικά ή εσωτερικά, ανακαινίσεις, εσωτερικά χωρίσματα, ψευδοροφές, επιγραφές, κατασκευή κοντέινερς, προστατευτικά κελύφη μηχανημάτων κ.α.
Πολιτιστικός μονισμός

Πολιτιστικός μονισμός ονομάζεται η αντίληψη σύμφωνα με την οποία οι εθνικές μειονότητες πρέπει να ενταχθούν στον κυρίαρχο πολιτισμό της κοινωνίας προκειμένου η κοινωνία να καταστεί πολιτιστικά ομοιογενής και να αποφευχθούν οι τριβές και εντάσεις μεταξύ των επιμέρους υποσυνόλων ή των υποσυνόλων και του επικρατούντος εθνικού στοιχείου.
Ο πολιτιστικός μονισμός αντιτίθεται στην πολιτιστική πολυμορφία.
1528 Κονράντα

Φυσικά χαρακτηριστικά

Τα φυσικά χαρακτηριστικά της Κονράντας είναι άγνωστα. Η Κονράντα περιστρέφεται γύρω από τον εαυτό της μία φορά κάθε 6 ώρες και 19 λεπτά.
Αρχιεπίσκοπος Δωρόθεος

Βιογραφικά στοιχεία

Γεννήθηκε στην Ύδρα το 1888. Σπούδασε στη Θεολογική Σχολή του Πανεπιστημίου Αθηνών όπου και αποφοίτησε αριστούχος το 1909. Συνέχεια σπούδασε νομικά στην Αθήνα και Λειψία ειδικεύθηκε στο εκκλησιαστικό (κανονικό και διοικητικό) δίκαιο. Για κάποιο διάστημα υπήρξε καθηγητής στο ελληνικό σχολείο στο Ξηροκάμπι της Σπάρτης. 
Ασπασθείς το μοναχικό βίο χειροτονήθηκε Διάκονος στις 18 Σεπτεμβρίου  1910 από τον Επίσκοπο Ύδρας και Σπετσών Ιωάσαφ και επί 9 έτη διακόνησε στον Ιερό Ναό του Αγίου Γεωργίου Καρύτση (Αθήνα). Στις 18 Δεκεμβρίου 1922 προχειρίστηκε Πρεσβύτερος από το Μητροπολίτη Ύδρας Σπετσών και Αιγίνης Προκόπιο και μετά δύο ημέρες χειροτονήθηκε Επίσκοπος, Μητροπολίτης Κυθήρων και Αντικυθήρων, από τους Μητροπολίτες Φθιώτιδας Αμβρόσιο και Σύρου Αθανάσιο.
Στις 15 Ιανουαρίου 1935 μετατέθηκε στη Μητρόπολη Λαρίσης και Πλαταμώνος απ' όπου και κλήθηκε στον Αρχιεπισκοπικό Θρόνο Αθηνών ως Αρχιεπίσκοπος Αθηνών και πάσης Ελλάδος στις 29 Μαρτίου 1956 διαδεχόμενος τον Αρχιεπίσκοπο Σπυρίδωνα (κατά κόσμον Βλάχο).
Απεβίωσε στη Στοκχόλμη της Σουηδίας στις 26 Ιουλίου 1957. Υπήρξε ικανότατος ομιλητής, η γνώμη του ήταν πάντα βαρύνουσα κυρίως επί θεμάτων εκκλησιαστικού δικαίου. Με τη διαθήκη του άφησε όλη την περιουσία του προς βελτίωση της θέσης του κλήρου.
275 Σαπιέντια

Φυσικά χαρακτηριστικά

Η μέση διάμετρος της Σαπιέντιας εκτιμάται σε 115 έως 121 χιλιόμετρα. Ο φασματικός της τύπος είναι C (ανθρακούχος), ενώ το άλβεδό της είναι 0,036. Η Σαπιέντια περιστρέφεται γύρω από τον εαυτό της μία φορά κάθε 20 ώρες. Η μέση θερμοκρασία στην επιφάνειά της εκτιμάται σε 100 ως 105 βαθμούς Κελσίου κάτω από το μηδέν.
Έμπερχαρτ Γ΄ κόμης της Βυρτεμβέργης

Βιογραφία

Ήταν γιος του Ούλριχ κόμη της Βυρτεμβέργης (γιου του Έμπερχαρτ Β΄) και της Ελισάβετ των Βίττελσμπαχ, κόρης του Λουδοβίκου Δ΄ της Γερμανίας.
Το 1392 διαδέχθηκε τον πάππο του Έμπερχαρτ Β΄. Η πολιτική των συμμαχιών του με τα γειτονικά πριγκιπάτα και τις ελεύθερες (φεουδαλικά) πόλεις είχε σκοπό τη διατήρηση της ειρήνης. Έτσι το 1395 συμμάχησε σε 14 πόλεις της Άνω Σουαβίας και το 1405 συμμάχησε με τους Μάρμπαχ. Σημαντική ήταν η στρατιωτική του επιτυχία εναντίον της Εταιρείας Σλέγκελ το 1395 πλησίον του Χάιμσχαϊμ. Η πιο σημαίνουσα εδαφική απόκτηση που έκανε, ήταν αυτή του Μέμπελγκαρτ (Γαλλικά: Μονμπελιάρ), την οποία εξασφάλισε με τον γάμο τού γιου του Έμπερχαρτ Δ΄ με την Ενριέττα κόμισσα του Μονμπελιάρ. Κυβέρνησε το Μέμπελγκαρτ ως το 1409, οπότε την παρέδωσε στον γιο του.
Σαν Μάρκος (Κόστα Ρίκα)

Γεωγραφία

Το Σαν Μάρκος βρίσκεται κεντρικά της Κόστα Ρίκα και της Επαρχίας Σαν Χοσέ. Βρίσκεται βορειοανατολικά της Σαν Λορένσο, νότια της Ροδέο και δυτικά της Ελ Γιάνο.

Κλίμα

Το κλίμα του Σαν Μάρκος είναι τροπικό.
Καϊμάκι (παγωτό)

Το καϊμάκι είναι ένα είδος (γεύση) παγωτού.
Για την παρασκευή του χρησιμοποιείται γάλα, ζάχαρη, σαλέπι και κρέμα γάλακτος (ή καϊμάκι γάλακτος). Πολύ συχνά χρησιμοποιείται και μαστίχα. 
Σερβίρεται συνήθως με σιρόπι βύσσινο και καβουρδισμένα αμύγδαλα.
Έχει κολλώδη υφή που οφείλεται στο σαλέπι, και λευκό χρώμα. Είναι από τα πρώτα είδη παγωτού που κυκλοφόρησαν στην Ελλάδα ήδη από τη δεκαετία του '60. 
Τα καλύτερα παγωτά καϊμάκι είχαν από τη δεκαετία του 50  στη Ν.Σμύρνη «ο Γιώργος», «ο Γρηγόρης» και η «ΛΟΥΣΗ».
Αποτροπή

Βασικές Αρχές Αποτροπής

- Τα κράτη (μέσω των ηγετών τους) λειτουργούν ορθολογικά στην πλάστιγγα κόστους – οφέλους.
- Κανένα κράτος δεν θα εκτελέσει επίθεση αν το πιθανό κόστος θα είναι μεγαλύτερο του πιθανού οφέλους.
- Όσον αφορά το αμυνόμενο - αποτρέπον κράτος, ο ανταγωνισμός δεν είναι αυτοσκοπός. Οτιδήποτε λέγεται ή πράττεται αποσκοπεί να καλλιεργήσει τον ορθολογισμό του αντιπάλου προς την κατεύθυνση αποδοχής του status quo.
- Μια πιθανή ψύχραιμη, αποφασιστική θέση του αμυνόμενου: Κανονικές σχέσεις (ακόμη και φίλοι, σύμμαχοι) όταν δεν απειλείς και δεν επιτίθεσαι, αλλά «θα σου κόψω τα πόδια» αν παραβιάσεις τη κυριαρχία μου.

Μορφές Αποτροπής

1. Αποτροπή μέσω παρουσίας (deterrence by presence). Είναι η αποτροπή που επιδιώκεται με την διατήρηση συμβολικών δυνάμεων στο σημείο που θέλουμε να υπερασπιστούμε. Ο σκοπός είναι να καταδείξουμε στον αντίπαλο τη θέλησή μας για πραγματοποίση των αποτρεπτικών απειλών μας καθώς και να καταστήσουμε βέβαιο ότι τυχόν εχθρική προσβολή αυτών των συμβολικών δυνάμεων θα οδηγήσει σε εμπλοκή μας γενικότερη σύγκρουση.
2. Αποτροπή μέσω άμυνας (deterrence by defense). Είναι η αποτροπή που επιδιώκεται μέσω διατήρησης ισχυρών και αξιόπιστων αμυντικών δυνατοτήτων. Η ύπαρξη αμυντικών δυνατοτήτων προφανώς ενισχύει την αποτροπή. Παραπλήσια μορφή αποτροπής είναι η αποτροπή μέσω άρνησης της επιτυχίας του αντιπάλου (deterrence by denial). Η άμυνα αποσκοπεί στο να εμποδίσει την ζημιά που προξενεί ο αντίπαλος, ενώ η άρνηση αποσκοπεί στο να εμποδίσει τον αντίπαλο να αποκομίσει οφέλη. Εδώ η ιδέα είναι ότι άσχετα με τη ζημιά που θα υποστούμε εμείς ο αντίπαλος δεν θα να πραγματοποιήσει κέρδη.
3. Αποτροπή μέσω αντιποίνων (deterrence by retaliation). Είναι η αποτροπή που επιδιώκεται μέσω επαπειλούμενης αντίδρασης σε διαφορετικό χώρο και ενδεχομένως σε διαφορετικό χρόνο ή με διαφορετικό τρόπο από τους αντίστοιχους τηες εχθρικής προσβολής που θέλουμε να αποτρέψουμε. Χαρακτηριστικό παράδειγμα αποτροπής μέσω αντιποίνων ήταν η αμερικανική απειλή πυρηνικών πληγμάτων εναντίον σοβιετικών πόλεων σε περίπτωση σοβιετικής εισβολής στη Δ.Ευρώπη. Η αποτροπή μέσω αντιποίνων μπορεί να λειτουργήσει και με συμβατικά μέσα (π.χ. αεροπορικοί βομβαρδισμοί, ναυτικές επιδρομές, κλπ). Μορφή αποτροπής μέσω αντιποίνων είναι και η απειλή οριζόντιας κλιμάκωσης.
Futurama: Bender's Big Score

Πλοκή

Καθώς, το προσωπικό της Πλάνετ Εξπρές προετοιμάζεται για τα Χριστούγεννα του 3007, μια φυλή κακών απατεώνων του διαδικτύου εξαπολύει επίθεση εναντίον της Γης, αφού ανακάλυψαν ότι το μυστικό των ταξιδιών στο χρόνο βρίσκεται με τη μορφή τατουάζ στα οπίσθια του Φράι. Χρησιμοποιώντας τις ικανότητες τους ως χάκερς, παίρνουν υπό τον έλεγχό τους τον Μπέντερ και τον στέλνουν πίσω στο χρόνο για να κλέψει όλους τους θησαυρούς της Αρχαίας Γης.

Κριτικές

Η ταινία κρατά μια 100% "Πιστοποιημένη Φρέσκια" βαθμολογία στην ιστοσελίδα Rotten Tomatoes και ένα 82% όταν προβλήθηκε στα μέλη της κοινότητας RT. Κέρδισε το Βραβείο Annie ως η Καλύτερη Παραγωγή Οικιακής Ψυχαγωγίας.  Ακόμη, έχει λάβει "A" βαθμολογία από την ιστοσελίδα UGO. O Dan Iverson του IGN έδωσε στην ταινία σκορ 8 στα 10, δηλώνοντας ότι "είναι εύκολο να προτείνεις το Bender's Big Score στους θαυμαστές της σειράς αλλά και σε καινούριους θεατές".

Πωλήσεις

Την πρώτη εβδομάδα, το DVD πούλησε 222,036 αντίτυπα και εισέπραξε $3,994,428. Μέχρι και τις 24 Ιουλίου 2008 το www.the-numbers.com δηλώνει ότι οι πωλήσεις του DVD φτάνουν τις 920,023, ενώ η ταινία εισέπραξε συνολικά $16,662,212.